Udtalelse om Kommissionens forslag til Rådets afgørelse om indførelse af et EF-handlingsprogram for civilbeskyttelse () (95/C 301/02)

Rådet besluttede den 8. juni 1995 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede Giampaolo Pellarini til ordfører. Sektionen vedtog sin udtalelse den 11. juli 1995.

Det Økonomiske og Sociale Udvalg vedtog på sin 328. plenarforsamling af 13.-14. september 1995, mødet den 13. september 1995, enstemmigt følgende udtalelse.

1. Indledning

1.1. EF-samarbejdet inden for civilbeskyttelse har været en realitet i årevis. Grundlaget blev lagt på et første ministermøde i 1985 og er udbygget med en række rådsresolutioner, som Kommissionen henviser til i forslaget.

1.2. ØSU har med interesse fulgt udviklingen og har befordret den gentagne gange, nemlig hver gang det har haft lejlighed til at udtale sig om dette eller hint særlige aspekt af civilbeskyttelsesindgreb, specielt ved naturkatastrofer, store industririsici og andre større ulykker.

2. Generelle bemærkninger

2.1. ØSU udtrykker tilfredshed med, at Kommissionen i tide har fremlagt et konkret forslag til rådsafgørelse om et EF-handlingsprogram for civilbeskyttelse.

2.1.1. Det ligger ØSU meget på sinde, at programmet ikke begrænses til at støtte, ledsage og supplere medlemsstaternes indsats, men skaber en merværdi for Europa på dette vigtige område, der er tæt knyttet til udviklingen af borgernes Europa.

2.2. Den generelle ramme og indsatsen bygger både på Rådets resolution af 31. oktober 1994 og de indhøstede erfaringer; ØSU godkender nok fuldt ud det foreliggende forslag, men finder det påkrævet at se nærmere på visse aspekter, som efter ØSU's mening har grundlæggende betydning:

- retsgrundlaget

- forebyggelse

- oplysning og selvbeskyttelse

- teknologiske katastrofer.

2.2.1.

Retsgrundlag

2.2.1.1. Traktaten indeholder ingen særlige beføjelser på civilbeskyttelsesområdet og en ren og skær henvisning til artikel 3, litra t), må anses for utilstrækkelig på baggrund af befolkningens indstilling til spørgsmålet og Den Europæiske Unions politiske hensigter på feltet.

2.2.1.2. ØSU noterer sig derfor, at forslaget til afgørelse om et handlingsprogram er baseret på artikel 235, da der ikke findes noget særligt retsgrundlag. ØSU henviser til den erklæring, som er bilagt slutakten til traktaten om Den Europæiske Union, hvori det fastsættes, at Kommissionen skal udarbejde en rapport. I afventning af denne rapport finder ØSU det påkrævet, at man ved næste traktatrevision overvejer at indsætte bestemmelser om civilbeskyttelse enten i form af et særligt afsnit eller som en tilføjelse til eksisterende afsnit. Der skal i den forbindelse tages højde for, at målet må være at skabe en europæisk merværdi på området. Som følge af spørgsmålets horisontale karakter ville det være rimeligt at indføje et særskilt afsnit efter samme model som afsnittene om folkesundhed og forbrugerbeskyttelse.

2.2.2.

Forebyggelse

2.2.2.1. I sine bemærkninger har ØSU altid fremhævet den plads, som tilkommer »forebyggelse«, og kan derfor kun være tilfreds med, at dette aspekt omsider er trukket i forgrunden i Ministerrådets seneste resolution (). ØSU er nemlig overbevist om, at forebyggelse giver de bedste muligheder for en indsats, som kan tilføre en merværdi på EF-plan, bl.a. med hensyn til oplysning af befolkningen, uddannelse og samordning af forskningen på området, og stadfæstelse af det grænseoverskridende samarbejde på regionalt og lokalt niveau.

2.2.2.2. I denne forbindelse ønsker ØSU at fremhæve, at det er nødvendigt at tilvejebringe instrumenter til bedst mulig forudsigelse af katastrofer; til det formål bør man på bedste vis udnytte, styrke og samordne de miljøtilsynsnet, som allerede findes, eller som er under oprettelse.

2.2.2.3. ØSU opfordrer Kommissionen til at uddybe dette aspekt og fremlægge egnede forslag til gennemførelse af foranstaltninger, der samordnes på EF-plan.

2.2.3.

Oplysning og selvbeskyttelse

2.2.3.1. ØSU finder det særlig vigtigt at oplyse befolkningen i almindelighed om, hvorledes den kan begrænse skaderne i tilfælde af katastrofer eller uheld (): ØSU påskønner derfor, at det er tanken at fremme oplysningskampagner, uddannelse og oplysning med henblik på at øge borgernes selvbeskyttelse.

2.2.3.2. I denne forbindelse kan de ikke-statslige organisationer, som allerede er særdeles aktive på civilbeskyttelsesområdet i nogle medlemsstater, spille en særdeles vigtig formidlerrolle. Der kunne drages konkret fordel af disse organisationers bidrag i det rådgivende udvalg, der er omtalt i artikel 4, samt i forbindelse med uddannelsestiltag og udveksling af erfaringer.

2.2.4.

Teknologiske katastrofer

2.2.4.1. Ud over naturkatastrofer, som pr. definition er svære at forudsige, men som man i dag har tilstrækkelige erfaringer med og indsatsmuligheder over for (oversvømmelser, jordskælv, vulkanudbrud, osv.), forekommer der stadig flere katastrofer, som skyldes menneskelige fejl under brug af teknologier, eller som beror på uforudseelige funktionsfejl eller endog misbrug af teknologier til kriminelle formål (f.eks. terroristers brug af giftige stoffer).

2.2.4.2. I denne sammenhæng skal det bemærkes, at nødhjælpshold ofte er stødt på vanskeligheder i deres første indsats, fordi de var dårligt informerede og derfor ikke kendte tilstrækkeligt til risikoens og skadernes art.

2.2.4.3. ØSU er fuldt ud klar over, at risikoen for teknologiske katastrofer burde falde i takt med anvendelsen af sikkerhedsnormer; det mener dog, at civilbeskyttelsesforanstaltningerne bør udbygges ved hjælp af bedre information om de potentielle risici, en specifik oplæring i visse typer risici og opstilling af beredskabsplaner, som gør det muligt at tackle nødsituationer effektivt og øjeblikkeligt.

3. Særlige bemærkninger

3.1. Artikel 3, stk. 1

3.1.1. I lyset af ØSU's bemærkninger i punkt 2.1.1 foreslås det, at følgende tilføjes til stk. 1:

»og at fremme udvekslingen af synspunkter og informationer om medlemsstaternes forskellige tiltag inden for civilbeskyttelse med henblik på at samordne medlemsstaternes civilbeskyttelsespolitik i samarbejde med de forskellige organisationer og sammenslutninger i medlemsstaterne.«

3.2. Artikel 3, stk. 3

3.2.1. For at drage fuld fordel af bidragene fra de organisationer og sammenslutninger, der allerede beskæftiger sig med emnet, bør følgende tilføjes til stk. 3: »og med de berørte organisationer og sammenslutninger.«

3.3. Artikel 4

3.3.1. ØSU ønsker, at det rådgivende udvalg, der skal bistå Kommissionen, sikrer fuld gennemsigtighed i sit virke og drager fuld fordel af bidraget fra de ikke-statslige organisationer og sammenslutninger, der beskæftiger sig med emnet.

3.4. ØSU henstiller endvidere, at man inden for programmet tilstræber at nå frem til en koncis definition af begrebet »katastrofe«.

4. Konklusioner

4.1. Afslutningsvis gentager ØSU sin støtte til det foreliggende forslag om indførelse af et handlingsprogram og opfordrer Kommissionen til stedse at være opmærksom og at styrke samarbejdet og samordningen på civilbeskyttelsesområdet mest muligt.

Bruxelles, den 13. september 1995.

Carlos FERRER

Formand for

Det Økonomiske og Sociale Udvalg

() EFT nr. C 142 af 8. 6. 1995, s. 19.

() EFT nr. C 313 af 10. 11 1994, s. 1.

() Jf. pkt. 3.10 i udtalelse EFT nr. C 295 af 22. 10. 1994, s. 83 om Kommissionens forslag til Rådets direktiv om kontrol med risikoen for større uheld med farlige stoffer.